รัฐบาลไทย-ข่าวทำเนียบรัฐบาล-กระทรวงมหาดไทยเผยความคืบหน้าการจัดเตรียมพิธีถวายดอกไม้จันทน์ฯ ในส่วนภูมิภาค พร้อมเชิญชวนประชาชนร่วมเป็นจิตอาสาประดิษฐ์ดอกไม้จันทน์ถวายในหลวงรัชกาลที่ 9
วันพฤหัสบดีที่ 15 มิถุนายน 2560
กระทรวงมหาดไทยเผยความคืบหน้าการจัดเตรียมพิธีถวายดอกไม้จันทน์ฯ ในส่วนภูมิภาค พร้อมเชิญชวนประชาชนร่วมเป็นจิตอาสาประดิษฐ์ดอกไม้จันทน์ถวายในหลวงรัชกาลที่ 9
กระทรวงมหาดไทย เผยความคืบหน้าการจัดเตรียมพิธีถวายดอกไม้จันทน์ฯ ในส่วนภูมิภาค พร้อมเชิญชวนประชาชนร่วมเป็นจิตอาสาประดิษฐ์ดอกไม้จันทน์ถวายในหลวงรัชกาลที่ 9
วันนี้ (15 มิ.ย. 60) นายชยพล ธิติศักดิ์ รองปลัดกระทรวงมหาดไทย ในฐานะโฆษกกระทรวงมหาดไทย เปิดเผยว่า ตามที่คณะกรรมการฝ่ายจัดพิธีการงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช ได้มอบหมายให้กระทรวงมหาดไทยเป็นหน่วยงานหลักในการจัดพิธีถวายดอกไม้จันทน์ของประชาชนในส่วนภูมิภาค โดยภารกิจอันเกี่ยวเนื่องกับการจัดงานพิธีถวายดอกไม้จันทน์ในส่วนภูมิภาค กระทรวงมหาดไทยได้กําหนดสถานที่สําหรับดําเนินการจัดพิธีถวายดอกไม้จันทน์ จํานวน 878 แห่ง ซึ่งเท่ากับจํานวนของอําเภอทั่วประเทศ เพื่อให้พี่น้องประชาชนได้มีโอกาสถวายความจงรักภักดีและถวายความอาลัยอย่างทั่วถึงรวมทั้งได้มีการประชุมซักซ้อมแนวทางการจัดพิธีถวายดอกไม้จันทน์ในส่วนภูมิภาค เพื่อให้การดําเนินงานเป็นไปในแนวทางเดียวกันกับการจัดงานพิธีในส่วนกลาง
กระทรวงมหาดไทยขอเรียนให้ทราบถึงความคืบหน้าในการดําเนินการจัดงานพิธีฯ ที่จะจัดขึ้นในส่วนภูมิภาค ซึ่งขณะนี้ทุกจังหวัดได้เตรียมความพร้อมในการดําเนินการแล้ว เช่น การกําหนดสถานที่จัดพิธีการเตรียมการจัดทําซุ้มถวายดอกไม้จันทน์ หรือการประดับภาพพระบรมฉายาลักษณ์ของจังหวัดและอําเภอ การเตรียมการจัดแสดงนิทรรศการ และมหรสพวัฒนธรรมไทย ตลอดจนการเตรียมพร้อมในด้านต่างๆอาทิ การประชาสัมพันธ์กิจกรรม การแจกจ่ายแผ่นพับประวัติศาสตร์ การบันทึกภาพนิ่งพร้อมภาพเคลื่อนไหว และการอํานวยความสะดวกให้แก่พี่น้องประชาชนที่จะเข้าร่วมพิธีดังกล่าวซึ่งจังหวัดและอําเภอจะดําเนินการพร้อมกันทุกจังหวัดทั่วประเทศ
สําหรับการจัดทําดอกไม้จันทน์ในส่วนภูมิภาค กระทรวงมหาดไทยได้มอบหมายให้ทุกจังหวัด และอําเภอทั่วประเทศจัดทําดอกไม้จันทน์ประกอบด้วย 2 ส่วน คือ ส่วนที่ 1 ดอกไม้จันทน์สําหรับเป็นตัวแทนจังหวัดและอําเภอ จํานวน 878 ช่อ เพื่อจัดส่งไปร่วมกับส่วนกลางที่มณฑลพิธีท้องสนามหลวง และส่วนที่ 2 ดอกไม้จันทน์สําหรับประชาชน ในการเข้าร่วมพิธีถวายดอกไม้จันทน์ในพื้นที่ โดยกระทรวงมหาดไทยได้มอบหมายให้กรมการพัฒนาชุมชน รับผิดชอบในการออกแบบและจัดทําดอกไม้จันทน์ของจังหวัดและอําเภอ รวมทั้งสนับสนุนการฝึกสอนการทําดอกไม้จันทน์สําหรับประชาชน ซึ่งกรมการพัฒนาชุมชนได้รายงานผลความก้าวหน้าในการจัดทําดอกไม้จันทน์ ดังนี้
1.ดอกไม้จันทน์สําหรับเป็นตัวแทนจังหวัดและอําเภอได้กําหนดให้จังหวัดออกแบบและจัดทําดอกไม้จันทน์ โดยมีต้นแบบเป็นดอกไม้ประจําจังหวัดที่มีความเหมาะสม เช่น จังหวัดปทุมธานี-ดอกบัวหลวง จังหวัดเพชรบุรี-ดอกลีลาวดี จังหวัดชุมพร-ดอกพุทธรักษา จังหวัดสตูล-ดอกกาหลง จังหวัดเชียงใหม่-ดอกทองกวาว จังหวัดแม่ฮ่องสอน–ดอกบัวตอง จังหวัดชัยภูมิ-ดอกกระเจียว จังหวัดบุรีรัมย์-ดอกสุพรรณิการ์ จังหวัดบึงกาฬ –ดอกสิรินธรวัลลี เป็นต้น โดยกําหนดขนาดความกว้าง 21-24 ซม.และสูง 35-45 ซม. พร้อมป้ายชื่ออําเภอ/จังหวัด เน้นการใช้วัสดุธรรมชาติที่มีในพื้นที่ หรือวัสดุดัดแปลงตามแนวทางหลักปรัชญาเศรษฐกิจพอเพียง เช่น เปลือกข้าวโพด ผักตบชวา ใบตองแห้ง
ใบยางพารา หรือ กระดาษสา ซึ่งขณะนี้ทุกจังหวัดได้มีการออกแบบและอยู่ระหว่างการจัดทํา คาดว่าจะแล้วเสร็จภายในเดือนสิงหาคม 2560 นี้
2.ดอกไม้จันทน์สําหรับประชาชนกรมการพัฒนาชุมชน ได้คัดเลือกผู้มีความชํานาญ มีทักษะพื้นฐานในการประดิษฐ์ดอกไม้จันทน์ จังหวัดละ 2 คน เพื่อเข้ารับการฝึกสอนการประดิษฐ์ดอกไม้จันทน์พระราชทานตาม “โครงการจิตอาสาประดิษฐ์ดอกไม้จันทน์พระราชทาน” ของสมเด็จพระเจ้าอยู่หัว เพื่อเป็นครูต้นแบบถ่ายทอดให้กับทีมวิทยากรของจังหวัด ซึ่งขณะนี้ได้ขยายผลโครงการจิตอาสาประดิษฐ์ดอกไม้จันทน์พระราชทานไปแล้วทั้ง 76 จังหวัด โดยแต่ละจังหวัดจะใช้ชื่อ “โครงการจิตอาสาประดิษฐ์ดอกไม้จันทน์พระราชทานจังหวัด...”ปัจจุบันมีครูต้นแบบจํานวน 184 คน มีวิทยากรกลุ่มอาชีพทําดอกไม้จันทน์ พร้อมอุปกรณ์ จํานวน 3,335 คน และมีการเชิญชวนกลุ่มพลังมวลชน ประชาชน และจิตอาสา เข้าร่วมการฝึกสอนและร่วมทําดอกไม้จันทน์ ไม่น้อยกว่า 1.2 ล้านคน ซึ่งคาดว่าจะดําเนินการแล้วเสร็จภายในเดือนกันยายน 2560 ทั้งนี้ได้กําหนดเป้าหมายในการจัดทําดอกไม้จันทน์ไว้จํานวน 36 ล้านดอก ขณะนี้ (ข้อมูล ณ วันที่ 11 มิ.ย. 60) ดําเนินการแล้วเสร็จ 5.06 ล้านดอก
รองปลัดกระทรวงมหาดไทย กล่าวเพิ่มเติมว่านอกจากนี้ กระทรวงมหาดไทยจะได้จัดกิจกรรมอาสาประดิษฐ์ดอกไม้จันทน์พระราชทานกระทรวงมหาดไทย ขึ้นในระหว่างวันที่ 19-20 มิถุนายน 2560 เวลา 09.00-16.00 น. ณ ห้องประชุม 3 ชั้น 5 อาคารสถาบันดํารงราชานุภาพ เพื่อให้บุคลากรในสังกัดกระทรวงมหาดไทย (ส่วนกลาง) ได้ร่วมเป็นจิตอาสาประดิษฐ์ดอกไม้จันทน์พระราชทาน เพื่อแสดงออกถึงความจงรักภักดีและน้อมรําลึกในพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช โดยกรมการพัฒนาชุมชน จะจัดทีมวิทยากร/ครูฝึก มาถ่ายทอดและฝึกสอนการทําดอกไม้จันทน์ฯ ทั้งนี้ กระทรวงมหาดไทย จังหวัด อําเภอ ตลอดจนหน่วยงาน และทุกภาคส่วนในพื้นที่จะได้ร่วมกันเตรียมความพร้อมในการจัดพิธีถวายดอกไม้จันทน์ของประชาชนในส่วนภูมิภาค ให้เป็นไปด้วยความเรียบร้อย สวยงาม และสมพระเกียรติ.
ครั้งที่ 89/2560